กนง.คงดอกเบี้ยที่ 2.75% ตามเดิม
คณะกรรมการนโยบายการเงิน (กนง.) มีมติคงดอกเบี้ยนโยบายที่ระดับ 2.75% ตามคาด
28 พ.ย. 2555

คณะกรรมการนโยบายการเงิน มีมติคงดอกเบี้ยนโยบายที่ระดับ 2.75% ตามคาด
นายไพบูลย์ กิตติศรีกังวาน เลขานุการ คณะกรรมการนโยบายการเงิน (กนง.) แถลงผลการประชุมกนง. ในวันนี้ ที่ประชุมมีมติเป็นเอกฉันท์ 7 ต่อ 0 เสียง ให้คงอัตราดอกเบี้ยอ้างอิงพันธบัตรระยะ 1 วัน หรือ ดอกเบี้ยนโยบายไว้ที่ 2.75% เนื่องจากความเสี่ยงของเศรษฐกิจยังไม่เปลี่ยนแปลง และอัตราดอกเบี้ยในปัจจุบันยังอยู่ในระดับที่เหมาะสม ซึ่งถือเป็นไปตามที่ตลาดคาดการณ์ไว้
ทั้งนี้ เศรษฐกิจโลกมีเสถียรภาพและมีสัญญาณการปรับตัวที่ดีขึ้น โดยตัวเลขเศรษฐกิจสหรัฐฯ และจีน ดีขึ้นกว่าที่คาด โดยเฉพาะภาคที่อยู่อาศัยและการจ้างงานในสหรัฐฯ แต่ความไม่แน่นอนของการต่ออายุมาตรการด้านการคลังของสหรัฐฯ ยังเป็นความเสี่ยงสำคัญ ขณะที่เศรษฐกิจจีนมีสัญญาณดีขึ้นทั้งในภาคการส่งออก การลงทุนและการบริโภคในประเทศ สำหรับเศรษฐกิจกลุ่มประเทศยูโรยังคงหดตัว แต่คาดว่าภาวะเศรษฐกิจการเงินจะมีเสถียรภาพมากขึ้นในปีหน้าจากมาตรการแก้ไขปัญหาหนี้สาธารณะที่มีความชัดเจนขึ้นและเศรษฐกิจในประเทศสมาชิกหลักยังขยายตัวได้ตามการฟื้นตัวของเศรษฐกิจโลก เศรษฐกิจเอเชียมีสัญญาณปรับตัวดีขึ้นบ้างตามทิศทางการฟื้นตัวของภาคการส่งออกและแนวโน้มการขยายตัวของเศรษฐกิจจีนรวมทั้งอุปสงค์ภายในประเทศที่ยังขยายตัวได้ดี
ด้านเศรษฐกิจในประเทศมีแนวโน้มขยายตัวต่อเนื่องเทียบกับที่ประเมินไว้ในการประชุมครั้งก่อน โดยผลกระทบของเศรษฐกิจโลกยังจำกัดอยู่เฉพาะในภาคที่เกี่ยวข้องกับการส่งออกสินค้า ขณะที่อุปสงค์ภายในประเทศที่ดีกว่าประมาณการครั้งก่อนช่วยรองรับผลกระทบจากการส่งออกที่ชะลอลง มองไปข้างหน้า คาดว่าการส่งออกจะเริ่มฟื้นตัวในครึ่งแรกของปี 2556 ตามการฟื้นตัวของเศรษฐกิจโลกขณะที่การบริโภคและการลงทุนภาคเอกชนจะยังเป็นแรงส่งสำคัญของเศรษฐกิจต่อไป โดยมีปัจจัยสนับสนุนจากความเชื่อมั่นภาคเอกชนที่ยังอยู่ในเกณฑ์ดีและภาวะการเงินที่ผ่อนปรน สินเชื่อขยายตัวสูง สำหรับแรงกดดันเงินเฟ้อทรงตัวในระดับต่ำใกล้เคียงกับการประชุมครั้งก่อน
คณะกรรมการฯ มีความเห็นว่า ในภาวะที่ความเสี่ยงด้านการขยายตัวทางเศรษฐกิจลดลง ขณะที่แรงกดดันเงินเฟ้อยังทรงตัวอยู่ในระดับต่ำ อัตราดอกเบี้ยนโยบายในปัจจุบันยังอยู่ในระดับผ่อนปรนและเหมาะสมต่อการเติบโตของเศรษฐกิจในระยะต่อไป คณะกรรมการฯ จึงมีมติเป็นเอกฉันท์ให้คงอัตราดอกเบี้ยนโยบายไว้ที่ 2.75% ต่อปี ทั้งนี้ คณะกรรมการฯ จะติดตามพัฒนาการของเศรษฐกิจโลกและเศรษฐกิจไทยอย่างใกล้ชิด โดยพร้อมดำเนินนโยบายที่เหมาะสมตามความจำเป็น